Sjtiermarke (deelsjtoat)

Sjtiermarke (Dütsj: Steiermark; Beiesj: Steiamoak; Sjloveens: Štajerska) is 'nen deelsjtaat van Oeësteriek. E is d'r twieë noa groeëtsten deelsjtaat van 't lank qua oppervlaak. Sjtiermarke grens aan Opper-Oeësteriek en Neder-Oeësteriek aan 't noarde, aa ge Burgenland aan 't oeëste, aa Sjlovenië en Karinthië aan 't zude en aa Salzburg aan 't weste. De hoofsjtad is Graz, de twieë noa groeëtste sjtad van Oeësteriek. 

Geografie
Sjtiermarke hat 'n oppervlaak van 16.401 km². De grens mit Sjlovenië is 145 kilometer lang, oeë mit d'r deelsjtaat de kótste grens mit 't boetelank van alle nuëge deelsjtate hat, mit oetzundering va Wene. De binnegrens mit anger Oeësteriekse deelsjtate is i totaal 870 kilometer lang. Sjtiermarke weëd ungerverdeeld i mieëder regio's, oeë unger Obersteiermark, Weststeiermark en de Oststeiermark. Graz en umgeëving weëd aageduud mit "Mittelsteiermark", dewiel Wes- en Oeëssteiermark bei-ee vuur d'r Ieësjte Weltkreeg óch Mittelsteiermark heesjde. Toen woeëd mit "Untersteiermark" de Sjloveenssjproakige gebeder bedoeld. Dit gebeed kam noa d'r Weltkreeg aa Kuëninkriek Joegosjlavië en 't ligk noe i Noard-Sjlovenië. De Untersteiermark moog me evvel neet verwarre mit de "Südsteiermark", 't mieës zudelige deel van 't hüj Sjtiermarke, al zint die name i de umgangssjproak synonieme gewoeëde.